《春色禊辰尽当曲宴各赋十韵诗》
南北朝·陈叔宝

馀春尚芳菲，中园飞桃李。是时乃季月，兹日叶上巳。

既有游伊洛，可以祓溱洧。得性足为娱，高堂聊复拟。

高堂亦有趣，图缋此芳轨。栖遁称式骖，善政日驯雉。

兰桂观往辙，簪裾蹑前趾。啼禽静或喧，花落低还起。

水雾遥混杂，山云远相似。坐客听一言，随吾祛俗鄙。

作者简介：陈后主陈叔宝（553—604年），字元秀，南朝陈最后一位皇帝。公元582年—589年在位，在位时大建宫室，生活奢侈，不理朝政，日夜与妃嫔、文臣游宴，制作艳词。隋军南下时，自恃长江天险，不以为然。589年（祯明三年），隋军入建康，陈叔宝被俘。后在洛阳城病死，终年52岁，追赠大将军、长城县公，谥曰炀。